For halvandet år siden slog tre boligselskaber på Mors sig sammen. Det betød, at det samme personale skulle servicere boliger og beboere i alle tre ejendomme. Besparelsen har givet boligselskaberne en bedre økonomi, og derfor har de nu kunne sænke huslejen, skriver Domea i en pressemeddelelse. - Det er meget tilfredsstillende, at vi har kunnet sætte huslejen ned. Og med god samvittighed. Jeg ønsker ikke, at huslejen skal køre op og ned som en yoyo år efter år, siger organisationsbestyrelsesformand i Boligselskabet Nykøbing Mors Arne Hansen. Det er i boligselskabets to største afdelinger, at huslejen er blevet sænket med henholdsvis 28 kroner om måneden og 105 kroner om måneden for en fireværelset lejlighed. Effektiviseringen har udover den lavere husleje, ifølge bestyrelsesformanden, også givet mere tilfredse beboere. - Beboerne bliver set og hørt, og de oplever, at deres ønsker bliver gennemført. Det giver en stor tryghed for beboerne, at de bliver inddraget og ser resultaterne af det. Fx har vi på den baggrund indkøbt 12 let håndterbare borde, som man kan hygge sig omkring udenfor, og en hætteopvasker til beboerhuset. Og vi oplever, at den indsats også betyder, at beboerne i højere grad også får modet til at henvende sig til bestyrelsen med stort og småt, når de har noget på hjerte, siger beboer og formand Arne Hansen. Boligselskabet har endnu ikke tal på den præcise besparelse.
Et samarbejde mellem tre boligselskaber på Mors har betydet, at Boligselskabet Nykøbing Mors har kunnet skrue ned for huslejen.